Rumble in Rhodos

Biografi

Bandet startet opp i Oslo i 2003 av brødrene Bratlie som ønsket å gjøre noe mer ut av et enkelt studioprosjekt. De samlet musikere fra nærmiljøet og bandet startet arbeidet med deres første utgivelse, Ep'n The Weight Of This Mistake. Denne ble sluppet på det uavhengige plateselskapet Mas-Kina Recordings i mars 2004 og ble fulgt opp med regelmessig live-virksomhet over hele Norge. I november samme år var Rumble In Rhodos et av vinnerbandene under Zoom 2004 og ble sendt på en påfølgende månedslang, landsdekkende Zoom-turné vinteren 2005. Rett etter turnéen gikk bandet inn i studio og startet innspillingen av sin første fullengder. Denne ble jobbet med våren og sommeren, parallelt med massiv turnering på landets største festivaler, blant annet Quartfestivalen, Øyafestivalen og Slottsfjellfestivalen. 
Vinteren 2006 ble Own Me Like The City sluppet i Norge gjennom Tuba Records og i Europa gjennom Anomalie Records. Albumet ble godt mottatt i norsk og utenlandsk presse, og fikk moderat rotasjon på norske radiokanaler. Plateslippet ble fulgt opp med omfattende turnering på klubber og festivaler i hele Norge. Bandet reiste også til Toronto, Canada der de spilte flere konserter på festivalen Canadian Music Week, og ble tildelt prisen Favourite New International Artist på den årlige, uavhengige prisutdelingen The Indies 2006. 
Høsten 2006 turnerte de for første gang i Europa, sammen med JR Ewing under deres avskjedsturné. I 2007 jobbet bandet med låter til nytt album og la ut på to mindre europaturnéer. 
Vinteren 2008 ble bandets andre fullengder, Intentions, spilt inn. Albumet ble sluppet på Black Balloon Records til gode mottakelser i norsk og utenlandsk presse. Låta Flavoured Envy roterte ofte og lenge på norsk radio og på nordisk MTV. Hele året gikk med til turnéring. Bandet besøkte 11 land gjennom 2 omfattende europaturnéer, norgesturné og festivaler der de blant annet spilte på Roskilde-festivalen. 
Rumble In Rhodos brukte våren og sommeren 2009 på låtskriving og spilling på noen få, utvalgte klubber i Skandinavia. Høsten samme år ønsket gitarist Frode Kristensen å prioritere andre ting og forlot bandet. En planlagt europaturné i desember ble likevel gjennomført med hjelp fra gitarist Øyvind Røsrud Gundersen. 
I februar 2010 gikk bandet i Kryssild Studios med produsentene Erlend Mokkelbost og Anders Tjore (kjent fra bla.a Montée, JR Ewing og Turns) for å spille inn nytt materiale. Rumble In Rhodos ønsket å bevege seg i en mer beatbasert og melodiøs retning, og fjerne seg fra sin tidligere rifforienterte rock med lange låter. Innspillingen foregikk sporadisk året gjennom og ble avsluttet i desember med slippet av den første singelen, "White Dancing", som fikk strålende mottakelse fra norsk presse og ble listet på NRK P3. Albumet ble mikset av britiske Nick Terry (Klaxons, The Libertines, Franz Ferdinand) og den Tokyo-baserte kanadieren Alan Brey. 8. april 2011 ble "Signs Of Fervent Devotion" sluppet gjennom Tuba og Cosmos Music til strålende anmeldelser fra hele Norge. Både VG og Dagbladet gav plata terningkast 6 og singelen "Soft Insulated Days" lå på radiolistene hele våren og sommeren gjennom. Albumet ble også nominert til Spellemansprisen i kategorien Rock for 2011. Som et resultat av sitt nye sound, rekruterte bandet for første gang et sjette fast medlem, Jon Eriksen på synth. Bandet turnerte hele Norge fra mai til oktober og spilte blant annet på store festivaler som Hove, Øya, Slottsfjell, Træna og Pstereo. "Signs Of Fervent Devotion" ble sluppet i Frankrike i oktober og bandet gjorde en kort turné for å promotere slippet, etterfulgt av deres første opptredener i Asia gjennom en Japan-turné i november. I 2012 fortsatte bandet turnéringen med "Signs Of Fervent Devotion" i Norge og Europa helt frem til juli.
Rumble In Rhodos slapp sitt femte og siste studioalbum, Grace and Nuance, 18. oktober 2013. Bandet jobbet med Mokkelbost og Tjore under produksjonen av albumet.